SIAM เตรียมเข้าซื้อกิจการ “บางพระกรีนเอนเนอร์จี” ทำธุรกิจโซลาร์ฟาร์มในญี่ปุ่น
SIAM เตรียมเข้าซื้อกิจการ "บางพระกรีนเอนเนอร์จี" ผู้ดำเนินธุรกิจโซลาร์ฟาร์มในประเทศญี่ปุ่น มูลค่าราว 2.5 ลบ.
28 ม.ค. 2559

บริษัท สยามสตีลอินเตอร์เนชั่นแนล จำกัด (มหาชน) หรือ SIAM ระบุว่า ที่ประชุมคณะกรรมการบริษัทเมื่อวานนี้ (27 ม.ค.) อนุมัติให้บริษัท สยามอินเตอร์เนเชั่นแนล เอนเนอร์จี จำกัด ซึ่งเป็นบริษัทย่อย เข้าซื้อหุ้น 100% ใน BGE ในราคาเท่ากับหุ้นที่ชำระแล้วหุ้นละ 2.50 บาท เป็นจำนวนเงินทั้งสิ้น 2,499,995 บาท จากผู้ถือหุ้นเดิม 1 ราย นอกจากนี้ยังอนุมัติให้บริษัท สยามอินเตอร์เนชั่นแนลเอนเนอร์จี จำกัด เพิ่มทุนจดทะเบียนเป็น 50 ล้านบาท จากเดิม 1 ล้านบาท ซึ่ง SIAM จะรักษาสัดส่วนการถือหุ้นระดับเดิมที่ 100% เพื่อนำเงินไปใช้ซื้อหุ้น BGE และรองรับการขยายธุรกิจ
ขณะที่ BGE จะเพิ่มทุนจดทะเบียนเป็น 40 ล้านบาท จากเดิม 10 ล้านบาท โดยเพิ่มทุนจดทะเบียนอีก 30 ล้านบาท เป็นหุ้นสามัญจำนวน 3 ล้านหุ้น พาร์หุ้นละ 10 บาท ชำระค่าหุ้น 25% ของทุนจดทะเบียน รวมเป็นเงิน 7.5 ล้านบาท ซึ่ง SIAM จะซื้อหุ้นเพิ่มทุนดังกล่าวเพื่อรักษาสัดส่วนการถือหุ้นในระดับเดิม 100% โดยการเพิ่มทุนเพื่อรองรับการขยายธุรกิจในบริษัทย่อยทางอ้อม
สำหรับ BGE เป็นบริษัทโฮลดิ้งและมีเงินลงทุน 1 บริษัท คือ RSE ซึ่งลงทุนในโครงการโรงไฟฟ้าพลังงานแสงอาทิตย์โครงการ Miyagi Solar Project ขนาดกำลังการผลิตติดตั้ง 15.17 เมกะวัตต์ โดยมีมูลค่ารวมของโครงการประมาณ 1,358.18 ล้านบาท หรือ 4,467 ล้านเยน คาดว่าจะสามารถก่อสร้างแล้วเสร็จ และจำหน่ายไฟฟ้าเชิงพาณิชย์ได้ภายในช่วงไตรมาส 3/60
ทั้งนี้ โครงการมี Tohoku Electric Power เป็นผู้รับซื้อไฟฟ้าตามสัญญาเป็นเวลา 20 ปี นับจากวันที่เริ่มจ่ายไฟฟ้าเชิงพาณิชย์ ในอัตรารับซื้อไฟฟ้าแบบ Feed-in-Tariff (FiT) หน่วยละ 36 เยน
โดยการลงทุนใน BGE จะเป็นการเริ่มต้นการขยายธุรกิจพลังงานทดแทนของบริษัท เพื่อสร้างรายได้ที่มั่นคงและเป็นการกระจายความเสี่ยงในการลงทุนในธุรกิจใหม่ที่ให้ผลตอบแทนที่ดี และไม่ได้รับผลกระทบจากความผันผวนของเศรษฐกิจ โดยโครงการ Miyagi เป็นโครงการผลิตไฟฟ้าพลังงานแสงอาทิตย์ที่ประเทศญี่ปุ่น ซึ่ง BGE เป็นผู้ติดต่อและเจรจาการลงทุนใน RSE บริษัทจึงมีความจำเป็นที่จะต้องซื้อหุ้น BGE เพื่อให้ได้มาซึ่งโครงการดังกล่าว
สำหรับแหล่งเงินทุนในโครงการ จะใช้เงินทุนหมุนเวียนในการซื้อหุ้น BGE ขณะที่เงินในการพัฒนาโครงการ Miyagi จะใช้เงินกู้จากสถาบันการเงินที่ญี่ปุ่น ราว 80% ของมูลค่าโครงการ ร่วมกับเงินกู้และเงินทุนหมุนเวียนของบริษัทอีกประมาณ 20%